C 184/24
EL
Επίσημη Εφημερίδα της Ευρωπαϊκής Ένωσης
25.5.2023
ΠΑΡΑΡΤΗΜΑ
Η συμπληρωματική γνωμοδότηση της Συμβουλευτικής Επιτροπής Βιομηχανικών Μεταλλαγών — CCMI/205 — «Βιομηχανία 5.0 στον τομέα των ξύλινων κατασκευών» παρατίθεται στις επόμενες σελίδες:
Γνωμοδότηση της Συμβουλευτικής Επιτροπής Βιομηχανικών Μεταλλαγών με θέμα «Βιομηχανία 5.0 στον τομέα των ξύλινων κατασκευών» (συμπληρωματική γνωμοδότηση στη γνωμοδότηση ΤΕΝ/794)
Εισηγητής: ο κ.
Martin BÖHME Συνεισηγητής: ο κ.
Rolf GEHRING
Απόφαση της συνόδου ολομέλειας
15.11.2022
Νομική βάση
Άρθρο 56 παράγραφος 1 του Εσωτερικού Κανονισμού Συμπληρωματική γνωμοδότηση
Αρμόδιο τμήμα
Συμβουλευτική Επιτροπή Βιομηχανικών Μεταλλαγών (CCMI)
Έγκριση από την CCMI
27.2.2023
Αποτέλεσμα της ψηφοφορίας (υπέρ/κατά/αποχές)
29/0/3
1.
Συμπεράσματα και συστάσεις 1.1.
Η Ευρωπαϊκή Οικονομική και Κοινωνική Επιτροπή (ΕΟΚΕ) τονίζει ότι η χρήση του ξύλου ως δομικού υλικού συνιστά μεγάλη ευκαιρία, καθώς αποτελεί βιώσιμη και οικονομικά αποδοτική εναλλακτική και συμπληρωματική λύση έναντι των παραδοσιακών δομικών υλικών, όπως το σκυρόδεμα και ο χάλυβας.
Ένα περαιτέρω πλεονέκτημα είναι η υψηλή εργασιακή παραγωγικότητα στον τομέα των ξύλινων κατασκευών, η οποία επιτρέπει την ταχύτερη και αποδοτικότερη κατασκευή κτιρίων.
Επιπλέον, η δυνατότητα προκατασκευής των κατασκευαστικών μερών στο εργοστάσιο μειώνει το κόστος και αυξάνει την ασφάλεια στο εργοτάξιο.
1.2. Η εκπαίδευση, η κατάρτιση και η διά βίου μάθηση του εργατικού δυναμικού στον τομέα των ξύλινων κατασκευών είναι πιο σημαντικές παρά ποτέ.
Η εκπαίδευση και η κατάρτιση πρέπει να είναι αποτέλεσμα κοινωνικού διαλόγου με τη συμμετοχή όλων των κοινωνικών εταίρων.
1.3. Η ΕΟΚΕ κρίνει ότι η ενίσχυση του τομέα των ξύλινων κατασκευών παρέχει σημαντικές ευκαιρίες για τους εργαζομένους, ιδίως στις αγροτικές περιοχές.
Οι θέσεις εργασίας στους κλάδους της ξυλείας και των κατασκευών με βάση το ξύλο θα συμβάλουν στη βελτίωση της οικονομικής κατάστασης στις αγροτικές περιοχές, όπου η βιομηχανία ξυλείας διαδραματίζει σημαντικό ρόλο.
1.4. Η ΕΟΚΕ τονίζει τα πολυάριθμα οφέλη των κατασκευών από ξύλο για το περιβάλλον.
Ένα από τα κύρια οφέλη είναι ότι το ξύλο είναι μια ανανεώσιμη πρώτη ύλη η οποία, συγκριτικά με άλλα δομικά υλικά, εκλύει χαμηλότερες ανθρακούχες εκπομπές κατά την παρασκευή κατασκευαστικών μερών και κτιρίων και καθ’ όλη τη διάρκεια του κύκλου ζωής τους.
Επιπλέον, η χρήση ξυλείας στον κατασκευαστικό τομέα ενισχύει τη διατήρηση και τη συντήρηση των δασών με την παροχή κινήτρων για τη βιώσιμη διαχείριση αυτών.
Το ξύλο απορροφά και αποθηκεύει CO2 από την ατμόσφαιρα κατά τη φάση ανάπτυξής του και, ως εκ τούτου, όταν χρησιμοποιείται ως δομικό υλικό, μετατρέπεται σε πράσινο δομικό υλικό και συμβάλλει στη συνολική μείωση των αερίων του θερμοκηπίου.
1.5. Η ΕΟΚΕ παραπέμπει στις πρόσφατες δημοσιεύσεις της σχετικά με τον κατασκευαστικό τομέα και τα δομικά υλικά, και ιδίως στη γνωμοδότηση με θέμα «Εναρμονισμένοι όροι εμπορίας δομικών προϊόντων» (1) και στη γνωμοδότηση με θέμα «Κατασκευές από ξύλο για τη μείωση των εκπομπών διοξειδίου του άνθρακα στον κατασκευαστικό τομέα» (2).
(1) (2)
ΕΕ C 75 της 28.2.2023, σ. 159.
Γνωμοδότηση της ΕΟΚΕ με θέμα «Κατασκευές από ξύλο για τη μείωση των εκπομπών διοξειδίου του άνθρακα στον κατασκευαστικό τομέα» (βλέπε ΕΕ σ.
18).